ભાજપને કર્ણાટકમાં સૌથી મોટી પાર્ટી હોવા છતાં ભૂંડી હારનો સામનો કરવો પડ્યો છે. ગુજરાતની રાજ્યસભાની ચૂંટણી પછી ભાજપે બોધપાઠ લીધો નથી તેથી કર્ણાટકમાં આવેલું ગુમાવવાનો વારો આવ્યો છે. કર્ણાટકમાં ભાજપની આબરૂના ધજાગરા ઉડ્યાં છે. એનડીએ અને ભાજપના હાથમાં 20 રાજ્યોમાં સત્તા છે પરંતુ હવે જ્યાં ચૂંટણી આવે છે તે રાજ્યો ભાજપના કબજામાં છે અને તેનું શાસન નબળું પડતું ગયેલું છે. રાજસ્થાનમાં તો દર પાંચ વર્ષે જનતા પાર્ટી જ બદલી નાંખે છે. મધ્યપ્રદેશમાં છેલ્લી ત્રણ ટર્મથી ભાજપની શિવરાજસિંહની સરકાર છે પણ પેટાચૂંટણીના પરિણામોથી તેની મુશ્કેલી વધી છે. હવે મિઝોરમની 40 બેઠકો માટે ઓક્ટોબર-નવેમ્બરમાં ચૂંટણી આવી રહી છે, ત્યારપછી ડિસેમ્બર-જાન્યુઆરીમાં રાજસ્થાનની 200, છત્તીસગઢની 90 અને મધ્યપ્રદેશની 230 બેઠકો માટેની ચૂંટણી થવાની છે. 2018માં આ ચાર રાજ્યોની ચૂંટણી છે જ્યારે 2019માં લોકસભાની સાથે સિક્કીમ, અરૂણાચલપ્રદેશ, તેલંગાણા, ઓડિસ્સા, આંધ્રપ્રદેશ, હરિયાણા, મહારાષ્ટ્ર અને ઝારખંડની એમ આઠ રાજ્યોની ચૂંટણી છે. ભાજપ માટે હવે પછીના દિવસો ભારેખમ છે ત્યારે વધુ પડતા આત્મવિશ્વાસ અને અભિમાન છોડીને પાર્ટીના નેતાઓએ ચૂંટણીના કામે લાગવું પડશે, કારણ કે લોકસભાની ચૂંટણી પહેલાં ભાજપને મહાગઠબંધનનો પણ સામનો કરવાનો રહે છે. PM નરેન્દ્ર મોદી અને કોંગ્રેસના અધ્યક્ષ રાહુલ ગાંધી માટે 12 રાજ્યો અને લોકસભાની ચૂંટણી રાહ જોઇ રહી છે...